b'\n_START_ARTICLE_\nMaurice Pal\xc3\xa9ologue\n_START_PARAGRAPH_\nMaurice Georges Pal\xc3\xa9ologue (13. tammikuuta 1859 Pariisi \xe2\x80\x93 18. marraskuuta 1944 Pariisi) oli ranskalainen diplomaatti, historioitsija ja esseisti._NEWLINE_Pal\xc3\xa9ologuen is\xc3\xa4 Alexandru Paleologu oli Romanian Valakiasta kotoisin ollut vallankumouksellinen, joka oli paennut Ranskaan yritetty\xc3\xa4\xc3\xa4n salamurhata Valakian hospodarin (prinssi) Gheorghe Bibescun (1843\xe2\x80\x931848) vuoden 1848 Valakian vallankumouksen aikana. Alexandru oli yksi kolmesta V\xc4\x83c\xc4\x83rescu-pajarisukuun kuuluneen Elisabeta V\xc4\x83c\xc4\x83rescun aviottomasta lapsesta. Elisabetan \xc3\xa4iti Zoe V\xc4\x83c\xc4\x83rescu adoptoi tytt\xc3\xa4rens\xc3\xa4 lapset ja antoi heille kreikkalaisen tytt\xc3\xb6nimens\xc3\xa4 Paleologu. Ranskan kieless\xc3\xa4 t\xc3\xa4m\xc3\xa4 sukunimi muuttui muotoon Pal\xc3\xa9ologue. Suvulla ei luultavasti ollut yhteyksi\xc3\xa4 Bysanttia hallinneeseen Palaiologos-hallitsijasukuun, vaikka jotkut Alexandrun esi-is\xc3\xa4t niin v\xc3\xa4ittiv\xc3\xa4t 1600-luvun lopulla._NEWLINE_Pal\xc3\xa9ologue opiskeli oikeustiedett\xc3\xa4, ja valmistuttuaan h\xc3\xa4n meni vuonna 1880 Ranskan ulkoministeri\xc3\xb6n palvelukseen. H\xc3\xa4n oli l\xc3\xa4hetyst\xc3\xb6sihteerin\xc3\xa4 Marokossa Tangerissa, sen j\xc3\xa4lkeen Pekingiss\xc3\xa4 ja my\xc3\xb6hemmin Italiassa. H\xc3\xa4n oli Ranskan suurl\xc3\xa4hettil\xc3\xa4\xc3\xa4n\xc3\xa4 Bulgariassa 1907\xe2\x80\x931912 ja Ven\xc3\xa4j\xc3\xa4ll\xc3\xa4 1914\xe2\x80\x931917. T\xc3\xa4m\xc3\xa4n j\xc3\xa4lkeen h\xc3\xa4n toimi ulkoministeri\xc3\xb6n p\xc3\xa4\xc3\xa4sihteerin\xc3\xa4 Alexandre Millerandin hallituksessa vuonna 1920. _NEWLINE_Pal\xc3\xa9ologue oli Ranskan Pietarin-l\xc3\xa4hettil\xc3\xa4s vuonna 1914, jolloin Ranskan presidentti Raymond Poincar\xc3\xa9 vieraili Pietarissa juuri ennen maailmansodan syttymist\xc3\xa4. Pal\xc3\xa9ologue  kirjoitti vierailusta p\xc3\xa4iv\xc3\xa4kirjaansa, ja se oli yksi h\xc3\xa4nen uransa kohokohtia. Diplomaatinuransa ohella Pal\xc3\xa9ologue oli my\xc3\xb6s historioitsija, esseisti ja romaanikirjailija. H\xc3\xa4n kirjoitti s\xc3\xa4\xc3\xa4nn\xc3\xb6llisesti Revue des deux Mondes -nimiseen kirjalliseen aikauslehteen. H\xc3\xa4n kirjoitti useita teoksia Ven\xc3\xa4j\xc3\xa4n historiasta, ja my\xc3\xb6s h\xc3\xa4nen suurl\xc3\xa4hettil\xc3\xa4skaudellaan Ven\xc3\xa4j\xc3\xa4ll\xc3\xa4 1914\xe2\x80\x931917 pit\xc3\xa4m\xc3\xa4ns\xc3\xa4 p\xc3\xa4iv\xc3\xa4kirjat on julkaistu (La Russie des tsars pendant la Grande Guerre, 1923)._NEWLINE_Pal\xc3\xa9ologue valittiin Ranskan akatemian j\xc3\xa4seneksi vuonna 1928. H\xc3\xa4n kuoli Pariisissa marraskuussa 1944 muutama kuukausi sen j\xc3\xa4lkeen kun kaupunki oli vapautunut saksalaismiehityksest\xc3\xa4.'